L'Ajuntament de Carcaixent llança una campanya per al consum responsable d'alcohol en Falles
08 de Marzo de 2016

Carcaixent

Des de les regidories de Benestar Social i de Festes, amb la Unitat de Prevenció Comunitària de Conductes Addictives de l'Ajuntament de Carcaixent (UPCCA), es reprén la Campanya de Prevenció de Riscos per Consum d'Alcohol en estes festes falleres.

Esta campanya està dirigida en especial a les persones adultes del món faller perquè actuen de forma exemplar davant la gran quantitat de xiquets i jóvens amb els quals conviuen durant les festes falleres.

Segons han explicat des de la UPCCA, “els fallers són els principals dinamitzadors de la festa fallera transmetent actituds i valors universals més enllà dels merament festius o lúdics, com són la solidaritat, l'amistat, el treball en equip, la perseverança, etc. Però, també, el consum d'alcohol hi està present i es convertix per algunes persones, tant jóvens como adultes, en el principal element de la festa i, per tant, la distorsiona”.

L'element principal d'esta campanya és un cartell amb un decàleg per a unes falles responsables, que al llarg dels pròxims dies anirà difonent-se per les xarxes socials i a tot el col·lectiu faller. L’objectiu fonamental és transmetre la idea que és possible  disfrutar plenament de la festa, de la música, de les bandes, dels monuments, dels passacarrers, dels casals, amics, etc., sense abusar de l’alcohol.

A esta campanya se li suma el treball realitzat estes setmanes passades amb més de 400 alumnes de 2n i 3r d'ESO amb l'exposició "De què van les Drogues? De què van els jóvens?", en el qual s'ha tractat, entre altres coses, els riscos del consum d'alcohol, tabac i marihuana.